Versindaba De Waal Venter vertaling Tomas Tranströmer Archives : Versindaba
Posts Tagged 'De Waal Venter vertaling Tomas Tranströmer'
Marlies Taljard gesels met De Waal Venter oor sy vertaling van Tranströmer, Alles keer om.
Marlies Taljard: De Waal, ek het pas jou pragtig versorgde bundel Alles keer om ontvang wat deur die Suid-Afrikaanse Akademie vir Wetenskap en Kuns uitgegee is. Baie geluk met 'n waarlik indrukwekkende vertaling van die digter Tomas Tranströmer se werk, 'n Sweedse digter wat hoofsaaklik deur jou vertalings op Versindaba, en nou deur hierdie bundel, aan die Afrikaanse leserspubliek bekendgestel word. Dankie dat jy ingestem het tot 'n gesprek op Versindaba oor dié reuse onderneming én oor jou vertaalfilosofie.
De Waal, Om watter rede sal 'n digter tipies 'n gedig vertaal?
De Waal Venter: Daar is seker 'n hele paar redes waarom iemand sal besluit om 'n gedig te vertaal. Natuurlik is alle vertalers nie digters nie. En wanneer 'n digter vertaal, is daar geen waarborg dat hy noodwendig goed sal vertaal nie.
Eerstens dus: die gedig in die brontaal vind aanklank by die vertaler. Die gedig spreek tot hom, ontroer en verruim sy geestelike lewe. Die vertaler voel die drang om hierdie besonderse taalkunswerk ook in sy moedertaal te kan lees en geniet. As daar nie 'n ander vertaling bestaan nie (of een wat nie bevredig nie!) moet hy self die taak onderneem.
Die volgende gedig van Tomas Transtromer is 'n voorbeeld hiervan.
I februari stod levander still.
Die tweede laaste reël van die gedig lewer die titel van die bundel op: "Alles keer om". Dit is moontlik die mees tiperende eienskap van Tranströmer se oeuvre. Hierdie ervaring, soos in die gedig beskryf, kan verstaan word as 'n tipe epifanie. Meteens word "gewone" dinge vir die leser anders en wonderlik. Dit bring 'n nuwe besef en waardering vir aspekte van die werklikheid waarin jy jou bevind.
Verder is daar die heerlik vars en verrassende metafore wat die Sweedse digter gebruik: "die siel het teen die landskap geskuur soos 'n boot". En: "Bome het gestaan met weggedraaide rûe."
Die helderheid en oënskynlike eenvoud van die poësie wat in werklikheid geweldige diepgang het, bekoor my en vind aanklank by my. Ek wou, toe ek vir die eerste keer kennis gemaak het met Tranströmer se werk, baie graag dit ook oopmaak vir Afrikaanse lesers. En in 2011 het ek dus begin vertaal.
MT: Hoe gaan jy te werk wanneer jy gedigte uit ander tale in Afrikaans vertaal?
DWV: Eerstens moet mens die brongedig natuurlik verstaan en dit waardeer as 'n woordkunswerk wat verdien om 'n wyer leserskring te hê. Dit gedaan, begin die vertaalproses.
Ek weet van vertalers wat eers 'n taamlik letterlike vertaling maak en dit dan verder verfyn. Albei weergawes word gepubliseer. Dit doen ek nie. Die proses om die gedig in verstaanbare Afrikaans om te sit, gebeur hoofsaaklik in my kop. Wat ek neerskryf, is so na as moontlik aan die eindproduk. Maar dan hersien ek die vertaling, soms dae later, en bring verdere verfynings aan.
Vir 'n vertaler in ons tyd is daar baie hulpmiddels. Dit wissel van tradisionele woordeboeke tot elektroniese hulpmiddele. Masjienvertalings is geredelik beskikbaar en dit kan gebruik word as 'n basis waarvandaan jy verder kan werk.
Dan vind ek dit baie nuttig om ander vertalers se weergawes te lees en te sien hoe hulle die gedig benader het. In die geval van die Tranströmer-gedigte het ek veral Bernlef se Nederlandse vertalings nuttig gevind. Maar ook Franse en Duitse, asook Engelse vertalings het nuttige insigte gebied.
Uiteindelik dan, wanneer ek die finale weergawe afrond, is my mikpunt om 'n woordkunswerk in eie reg daar te stel, 'n gedig wat op sy eie bene kan staan en sonder die beitelmerke van die vertaler aangebied word.
MT: Watter digters se werk vertaal jy by voorkeur en hoekom juis dié digters?
DWV: Party Europese tale is vir my toeganklik en ek beperk my vertaalwerk tot daardie tale. Die Spaanse digter en Nobelpryswenner, Pablo Neruda, was my eerste keuse omdat sy geweldige groot oeuvre 'n ryk verskeidenheid van vernuwende en meesleurende gedigte bevat. Hy is ook, waarskynlik in Engelse vertaling, bekend en gewild in Suid-Afrika.
Die tweede groot vertaaltaak het uitgeloop op die gepubliseerde Tranströmer-vertalings. Hy is minder bekend in Suid-Afrika, maar na my mening (en dié van die Sweedse Nobelpryskomitee!) is hy een van die grootste digters van ons tyd.
Ek vertaal ook graag gedigte van Fernando Pessoa, die Portugese digter wat sy opleiding hoofsaaklik in Suid-Afrika ondergaan het. Hy is veral bekend vir die "heteronieme" wat hy geskep het – name wat hy gegee het aan poësie wat hy in verskeie uiteenlopende en selfs teenstellende style geskryf het.
Verder het ek 'n handvol van Cesar Vallejo (Spaans) se gedigte vertaal en dan 'n klompie van die baie interessante Franse digter Jacques Roubaud wie se gedigte wissel van kinderlike eenvoud tot matematiese verwikkeldheid.
Hier is 'n voorbeeld van een van sy nogal guitige gedigte oor die digkuns.
Ce que disait le poème, je l'ai oublié
J'ai su ce que disait ce poème, mais je l'ai oublié
Le poème disait cela, mais cela que disait le poème, je
Dit wat die gedig gesê het, het ek vergeet
Ek het geweet wat die gedig gesê het, maar ek het vergeet
Die gedig het dit gesê, maar dit wat die gedig gesê het, het ek vergeet
Dat die gedig dit gesê het, is dit wat die gedig gesê het? As dit is wat die gedig gesê het, het ek vergeet
Miskien, sonder om te weet wat die gedig gesê het, toe ek die gedig gesê het, (op die oomblik toe ek die gedig gesê het), het ek dit al klaar vergeet
maar as dit is wat die gedig gesê het, het ek vergeet
Jy sien, wanneer ek die gedig sê, weet ek nie dat ek die gedig sê nie,
want wat die gedig gesê het, het ek vergeet
Dit is waarom dit wat die gedig sê, nie regtig is wat die gedig gesê het nie
en dit het ek vergeet
Ek hou ook van 'n paar van die jonger Spaanse (Spanje, nie Suid-Amerika nie) digters: Coral Bracho, en David Huerta byvoorbeeld, asook die Franse digter Claude Esteban.
Tans is ek besig om te werk aan gedigte van die Meksikaanse digter, Octavio Paz, met die oog daarop om dit as 'n bundel te publiseer.
Ek vertaal nie uit Nederlands en Duits nie omdat daar talle knap vertalers is wat uit hierdie tale in Afrikaans vertaal. Ek probeer eerder om Afrikaanse lesers toegang te gee tot die ander tale wat minder in Afrikaans weergegee word.
MT: Vertaal jy graag die oorspronklike gedig uit die oorspronklik taal – hoekom?
DWV: Ek vertaal altyd uit die oorspronklike taal omdat ek die gedig so getrou moontlik wil herskep en nie 'n herskepping wil herskep nie.
Indien 'n gedig in, sê nou maar Engels, vertaal word, kry die gedig gestalte wat nie presies dieselfde kan wees as die oorspronklike gedig nie. Wanneer 'n ander vertaler dus hierdie vertaling vertaal, is die eindresultaat onvermydelik nog verder verwyder van die oorspronklike gedig – woordkeuses, atmosfeeer, verwewing van betekenisse en idees, subtiliteite, ens. skuif al hoe verder weg. Vertalers kan selfs foute begaan. Hier is 'n voorbeeld:
In Pablo Neruda se meesleurende gedig uit "Canto General" met die titel: "Algunas Bestias" (deur my vertaal as "'n Klompie gediertes") kom die reël voor:
"el hormiguero monacal pisaba
con melodioso pie la selva"
'n Engelse vertaler het dit weergegee as: "the monastic ant-heap was melodiously
teeming in the undergrowth,"
My vertaling is:
"die monnikagtige miervreter
het met musikale voete deur die oerwoud gestap"
Die woord "hormiguero" kan wel vertaal word as "miershoop". Maar 'n miershoop wat in die oerwoud met musikale voete rondloop, het nie vir my sin gemaak nie. Ek het kopgekrap en uiteindelik besef dat Neruda kortpad gekies het. Na my mening het hy "oso hormigeuro" bedoel, wat "miervreter" beteken. Die Engelse vertaler het gemeen dat hy by die letterlike "miershoop" moes bly.
MT: Hoe behoort mens 'n vertaalde gedig te evalueer? Moet dit byvoorbeeld woordeliks korrek wees?
DWV: Hierbo het ek al heelwat gesê oor hoe 'n gedig na my mening vertaal behoort te word. Ek dink só daaraan: stel jou 'n glyskaal voor. Aan die een kant is daar die letterlike vertaling. Dit is soos vertalers van politieke toesprake probeer vertaal sodat elke woord se presiese betekenis weergegee word, sonder enige poing om die toespraak oratories aantreklik aan te bied. Aan die ander kant is daar die vertaler wat so vrylik vertaal dat dit min ooreenkoms toon met die oorspronklike. Die vertaler het die oorspronklike gedig gebruik as basis om iets heel anders te skep.
Ek dink 'n vertaalde gedig behoort êrens tussenin te lê op hierdie glyskaal. Dit moet nie styf letterlik vertaal wees nie en ook nie so wild weg van die oorspronklike dat die oorspronklike nie meer daarin herken kan word nie.
En dan moet die vertaling ook geëvalueer word met die kriteria waarvolgens enige gedig beskou word: oorspronklikheid, trefkrag, klankrykheid, betekenis, ens.
MT: Watter wenke kan jy vir beginner-vertalers gee?
DWV: Eerstens moet jy jouself vergewis van al die beskikbare hulpmiddels. Dit wissel van masjienvertalers (Google Translate e.a) tot woordeboeke en webruimtes waar gedigte bespreek en verklaar word. Daar is ook talle blogs bedryf deur gewone lesers en waar jy menings kan kry – natuurlik moet jy nie alles vir soetkoek opeet nie! Enigiemand kan feitlik enigiets kwytraak in die elektroniese media en mens moet jou goeie oordeel gebruik.
Tweedens moet jy soek na vertalings in enige ander taal of tale wat jy ken. Dit is baie waardevol om 'n vertaler in 'n ander taal se poging met joune te vergelyk.
Derdens moet jy die vertaalkunde navors indien jy nie reeds 'n akademiese kursus volg nie. Vertaalkunde het veral vanaf die sestigerjare van die vorige eeu die status begin kry van 'n gerespekteerde en waardevolle dissipline. Veral die taalnavorser André Lefevere het baie gedoen om vertaalkunde stewig te vestig. Hy het 'n paar boeke die lig laat sien wat sy idees en metodes baie goed toelig.
En, anders as met die skryf van 'n gedig wat meesal in een sessie geskryf word, hoef 'n vertaler dit nie te doen nie. Jy kan 'n ent ver vertaal en dan later weer terugkom en verder gaan. Die oorspronklike gedig is daar op papier en sal nie verdamp soos jou inspirasie wel kan wanneer jy self 'n gedig skryf nie.
Tags: Alles keer om De Waal Venter, De Waal Venter Alles keer om, De Waal Venter vertaling Tomas Tranströmer, Marlies Taljard, Tomas Tranströmer vertaling in Afrikaans
Posted in Onderhoude | Comments Off on 'n Woordkunswerk in eie reg sonder die beitelmerke van die vertaler